Efter flere måneders spekulationer har Brøndby IF endelig fået sat navn på deres nye træner, der skal afløse substitut Auri Skarbalius.

Det bliver den 48-årige træner Alexander Zorniger, der overtager cheftræner-sædet i den danske storklub. Han bliver ansat på en funktionær-aftale, der ikke kan opsiges i de første to år.

Tyske Zorniger har tidligere været træner for RB Leipzig og Stuttgart, og sportschef Troels Bech glæder sig til at se sin nye mand i aktion på Brøndby Stadion.

- Alexander Zorniger opfylder vores ønsker om at skabe en aggressiv, medrivende og pressende holdindsats, og hans evne til at skabe et boldbesiddende mandskab med iver efter at komme fremad har været afgørende for vores valg.

- Alexander har erfaring fra alle niveauer i tysk fodbold, herunder også Bundesligaen, og er eksponent for den positive bølge i tysk fodbold i de senere år. Alexander er ligeledes valgt for sin tilgang til spillet og spillerne, og vi har fuld tiltro til hans evne til at udvikle spillere til deres næste niveau, siger Bech til Brøndby IF's hjemmeside.

Den nye mand, der blev fyret i Stuttgart i november sidste år, udtaler, at spillere og fans kan se frem til en intens og fremadrettet spillestil.

- Jeg er først og fremmest stolt over muligheden for at stå i spidsen for Brøndby IF’s Superliga-hold. Som træner praktiserer jeg en spillestil, som er fremadrettet og aggressiv i sit udtryk, og som udøver et intenst pres på modstanderen for at vinde bolden tilbage hurtigst muligt. Det er en type fodbold som kræver meget af spillerne i forhold til kondition, vilje og aggressivitet, men det er, som jeg ser det, fodbold i sin reneste form, og dermed er underholdningsværdien også stor for fans, samarbejdspartnere og spillerne selv. Det skal være sjovt både at spille og se vores fodbold.

- Jeg ser frem til at møde spillerne og trænerstaben, men lige nu og her skal jeg bruge de næste par uger på at klare alt det praktiske med at flytte mine sager fra Tyskland til Danmark, og så glæder jeg mig til at komme i gang med den nye sæson, lyder det fra Alexander Zorniger.